
ΕΠΕΡΩΤΗΣΗ:
Τι μέτρα θα πάρετε για την απαράδεκτη και επικίνδυνη κατάσταση
που έχει δημιουργηθεί στους Παξούς από την κακή λειτουργία του υπολειτουργούντα αποχετευτικού αφού τα έργα «Δίκτυο Αποχέτευσης Ακαθάρτων Δήμου Παξών» και «Εγκαταστάσεις Καθαρισμού Λυμάτων Δήμου Παξών» καρκινοβατούν από το 2009;

Ξεπερνάει τα όρια του εμπαιγμού, η καθυστέρηση των έργων «Δίκτυο Αποχέτευσης Ακαθάρτων Δήμου Παξών» και «Εγκαταστάσεις Καθαρισμού Λυμάτων Δήμου Παξών» Δεν αντέχει σε καμία από τις συνηθισμένες δικαιολογίες περί παθογένειας, παραλήψεων ή ανικανότητας.
Δεκαέξι ολόκληρα χρόνια ! 2008-2024!
Άλλαξαν κυβερνήσεις, όλων των κομμάτων, Περιφερειακές και Δημοτικές Αρχές, « με χρώμα ή χωρίς χρώμα», όμως έργα για τα οποία έχουν ξοδευτεί πολλά χρήματα του λαού, καρκινοβατούν. Ακόμα μια απόδειξη ότι έργα αναγκαία για την υγεία και την ποιότητα ζωής του λαού δεν μπαίνουν σε προτεραιότητα. Το επιτελικό κράτος είναι γρήγορο και αποτελεσματικό για ό,τι συμφέρει τους λίγους, ενώ για τις ανάγκες του λαού παραμένει φειδωλό, εισπρακτικό και εγκληματικά αδιάφορο.
Σήμερα, το 2024, στην συζήτηση που γίνεται στο Δημοτικό Συμβούλιο, με την παρέμβαση της Λαϊκής Συσπείρωσης και των άλλων συνδυασμών της αντιπολίτευσης αναφέρουν: «Η κατάσταση από την κακή λειτουργία του υπολειτουργούντα αποχετευτικού, είναι ίδια και χειρότερη από πέρυσι.
Έχουν περάσει 13 χρόνια από την τελευταία νόμιμη παράταση αποπεράτωσής του και η Δημοτική Αρχή έχει επιτρέψει τη λειτουργία του χωρίς να έχει τελειώσει με τραγικά αποτελέσματα.
Βρισκόμαστε στη μέση σχεδόν της τουριστικής περιόδου, με δυσοσμία σε όλη τη διαδρομή του μέρους του αγωγού που έχει τεθεί σε λειτουργία και συχνές διαρροές λυμάτων στους δρόμους και στις πιάτσες με επί πλέον τεράστια δυσοσμία και κίνδυνο ασθενειών. Είναι λυπηρό γιατί το μεγαλύτερο μέρος του πληθυσμού του νησιού μας ζει με διάφορους τρόπους από τον τουρισμό και δεν αξίζει αυτή τη συμπεριφορά σε αυτούς και στους πελάτες τους.»
Και καταλήγουν « Για όλα τα παραπάνω τι σκοπεύετε σαν Δημοτική Αρχή να κάνετε; Σε ποιες ενέργειες και πιέσεις προς την Περιφέρεια, που τεχνικά παρακολουθεί το έργο, και τον κατασκευαστή θα προβείτε ώστε να λυθούν όλα αυτά τα προβλήματα;»
Την έντονη αγωνία του επίσης, εξέφρασε με απόφασή του, το Τοπικό Συμβούλιο ΜΑΓΑΖΙΩΝ για την επικίνδυνη για την δημόσια Υγεία κατάσταση από τα λύματα και τις σαπουνάδες που χύνονται στους δρόμους
Σημειώνουμε ότι με έγγραφό της, η Εθνική Αρχή Διαφάνειας, Υποτμήμα Ελέγχου Δημοσίων Έργων, καλεί σε έκφραση απόψεων τα μέλη του Δημοτικού Συμβουλίου και της Οικονομικής Επιτροπής που έχουν ψηφίσει θετικά για μια σειρά παρατάσεων που έχουν δοθεί μέχρι σήμερα.


Το Ιστορικό:
1. Στις 02.06.2008 υπογράφτηκε σύμβαση μεταξύ του Δήμου Παξών και της εταιρίας ΔΟΜΟΚΑΤ Α.Ε. για την εκτέλεση του έργου «Δίκτυο Αποχέτευσης Ακαθάρτων Δήμου Παξών» προϋπολογισμού 8.788.588,89 ευρώ.
2. Σύμφωνα με την σύμβαση «η ολική προθεσμία του έργου έχει καθοριστεί σε 18 μήνες από την ημέρα υπογραφής της».
3. Στις 11.02.2010 υπογράφτηκε δεύτερη σύμβαση μεταξύ των ιδίων για την εκτέλεση του έργου «Εγκαταστάσεις Καθαρισμού Λυμάτων Δήμου Παξών» προϋπολογισμού 5.438.477 ευρώ του ίδιου εν αριθμού έργου.
4. Η ολική προθεσμία του έργου καθορίστηκε σε 12 μήνες κατασκευής και 24 μήνες δοκιμαστικής λειτουργίας του από την ημερομηνία υπογραφής της σύμβασης.
Το έργο έχει χρηματοδοτηθεί από Ευρωπαϊκούς πόρους (αρχική χρηματοδότηση 14,5 εκατ. ευρώ)και είχε ενταχθεί την Προγραμματική Περίοδο 2007-2013.
Την ευθύνη της παρακολούθησης του έργου, όπως μας ενημέρωσαν από το Δήμο, έχουν οι Τεχνικές Υπηρεσίες της Π.Ι.Ν.

Όλες οι παρατάσεις που έχουν δοθεί είναι με εισήγηση των Τ.Υ. της Π.Ι.Ν.
Να υπενθυμίσουμε επίσης, ότι ως Λαϊκή Συσπείρωση στην συνεδρίαση του Π.Σ. τον Γενάρη του 2022 είχαμε φέρει Επερώτηση για το ίδιο ζήτημα:
Στην απάντησή της η προηγούμενη Περιφερειακή Αρχή (ΝΔ-ΠΑΣΟΚ) αφού χαρακτήρισε το έργο πολύπαθο, μας ανέφερε μία σειρά προβλημάτων: «…σφάλματα στην αρχική μελέτη, έλλειψη αδειοδοτήσεων…. με πρωτοβουλία της Διευθύντριας της Τεχνικής Υπηρεσίας της Περιφέρειας Ιονίων Νήσων, τα σφάλματα διορθώθηκαν, οι υποδομές των δικτύων έγιναν σχεδόν εκ του μηδενός ορθά και υλοποιήθηκαν. ….Μη έγκριση από τα συναρμόδια Υπουργεία η άδεια τοποθέτησής του αγωγού ….. τα προηγούμενα χρονικά διαστήματα το έργο δεν είχε έγκριση χρηματοδότησης με αποτέλεσμα αιτιολογημένη διακοπή αργοπορία υλοποίησης. Ο ανάδοχος του Βιολογικού είναι απλήρωτος από το 2021 σε λογαριασμό ύψους 55.000€ και έως και σήμερα δεν έχουν εμφανιστεί τα χρήματα στα ταμεία του Δήμου για να πληρωθεί» κατέληξε δε ότι «η μη ολοκλήρωση του έργου των δικτύων περιορίζεται σε συγκεκριμένα τμήματα τα οποία έχουν προγραμματιστεί να ολοκληρωθούν έως τον φετινό καλοκαίρι…».
Αλήθεια για ποιον τουρισμό και ποια ανάπτυξη υπερηφανεύονται οι εκπρόσωποι του κράτους: Πολλές δυσκολίες και προβλήματα μπορεί να αναφερθούν. Τίποτα όμως δεν δικαιολογεί την ανοχή, την σιωπή, τον διαχρονικό εμπαιγμό και την απαξίωση της ποιότητας της ζωής του λαού των Παξών.

Επερωτάται ο κ. Περιφερειάρχης:
1. Θα ολοκληρωθεί ποτέ αυτό το έργο και πότε;
2. Ποια θα είναι η παρέμβαση της Περιφερειακής Αρχής για την άμεση ολοκλήρωσή του;

Οι Περιφερειακοί Σύμβουλοι της Λαϊκής Συσπείρωσης
Νίκος Γκισγκίνης, Αλεξάνδρα Μπαλού, Παναγιώτης Σοφός

